KOMISIJOS SPRENDIMAS
2005 m. kovo 14 d.
iš dalies keičiantis Sprendimą 2003/136/EB dėl neatidėliotinos laukinių kiaulių vakcinacijos prieš klasikinį kiaulių marą Liuksemburge plano nutraukimo
(pranešta dokumentu Nr. C(2005) 589)
(tik tekstas prancūzų kalba yra autentiškas)
(Tekstas svarbus EEE)
(2005/224/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. spalio 23 d. Tarybos direktyvą 2001/89/EB dėl Bendrijos klasikinio kiaulių maro kontrolės priemonių (1), ypač į jos 16 straipsnio 1 dalį ir 20 straipsnio 2 dalį,
kadangi:
(1)
2001 m. laukinių kiaulių populiacijoje Liuksemburge pasitvirtino klasikinio kiaulių maro atvejų.
(2)
Komisija 2003 m. vasario 27 d. priėmė Sprendimą 2003/136/EB dėl klasikinio kiaulių maro išnaikinimo ir neatidėliotinos laukinių kiaulių vakcinacijos prieš klasikinį kiaulių marą Liuksemburge planų patvirtinimo (2) kaip vieną iš daugelio priemonių kovai su klasikiniu kiaulių maru.
(3)
Liuksemburgas pateikė informaciją, patvirtinančią, kad žymiai sumažėjo klasikinio kiaulių maro laukinių kiaulių populiacijoje Liuksemburge atvejų ir daugiau nereikia taikyti patvirtinto laukinių kiaulių vakcinacijos plano.
(4)
Todėl sprendimas 2003/136/EB turėtų būti iš dalies pakeistas.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2003/136/EB iš dalies keičiamas taip:
1)
2 straipsnis išbraukiamas;
2)
3 straipsnis pakeičiamas taip:
„3 straipsnis
Liuksemburgas priima įstatymus ir kitus teisės aktus, skirtus 1 straipsnyje nurodyto plano įgyvendinimui priede nurodytose teritorijose.“.
2 straipsnis
Šis sprendimas skirtas Liuksemburgo Didžiajai Hercogystei ir Prancūzijos Respublikai.
Priimta Briuselyje, 2005 m. kovo 14 d.